În acest weekend, începe cel mai așteptat moment al sezonului din SuperLiga: lupta la titlu din play-off. FCSB, încă lider, mai are patru puncte peste Rapid și cinci peste CFR Cluj după înjumătățirea punctelor la final de sezon regulat.
După ce a fost pur și simplu umilită de Rapid, în ultima etapă din sezonul regulat, cu 4-0, echipa latifundiarului din Pipera, Gigi Becali, nu concepe alt rezultat la primul meci din play-off, acasă cu Sepsi Sf. Gheorghe decât victoria. Sepsi a prins locul de play-off într-un mod care a creat multe suspiciuni și o virluență din partea primarlului Clujului, Emil Boc, în ultimele secunde ale meciului de la Ploiești, cu Petrolul, în care gazdele egalaseră în minutul 87 și atunci U Cluj mergea în play-off, dar Debeljuh a lovit decisiv pentru covăsneni în minutul 93.
Laszlo Dioszegy, patronul lui Sepsi, deși echipa a pierdut ambele meciuri cu FCSB din sezonul regulat, spune că alb-roșii vor veni la victorie, dar admite că va fi o mare problemă faptul că va lipsi vedeta echipei, Marius Ștefănescu. Cel mai valoros jucător al lui Sepsi este dorit insistent de Gigi Becali, care însă nu s-a putut înțelege la preț cu Sepsi și care are contract până în 2026. Problema este că tocmai omul vânat de FCSB, coincidență sau nu, nu s-a aflat pe teren în nici unul dintre cele două jocuri contra bucureștenilor din sezonul regulat, o dată pentru cumul de galbene, a doua oară fiind gripat și nu va fi nici acum, de această dată modul în care a ratat prezența la partida de la București fiind cel puțin suspect. Ștefănescu a fost avertizat tocmai în ultimul minut al meciului de la Ploiești, deși știa că un galben îl va scoate în afara meciului cu FCSB!
Și, totuși, Laszlo Dioszegy, este gata să bage mâna în cuptor pentru onestitatea jucătorului său: "Ștefănescu e suspendat din cauza cartonașelor galbene. Din păcate n-a reușit să joace nici data trecută cu FCSB. Asta e soarta.
La asta mă gândeam și eu, dar sunt sigur că Ștefănescu e un jucător cu caracter și știu că nu face el dinadins. La asta mă gândeam, că ceilalți o să spună, ca și data trecută, că Ștefănescu nu joacă cu FCSB. Că n-a vrut să joace, că vrea să meargă la FCSB".